বেশ কয়েকবার বাংলাদেশে গিয়েছিল জামাত-উল-মুজাহিদিনের (জেএমবি) দুই জঙ্গি হাবিবুল হক ও এনামুল মোল্লা। সেদেশে তারা প্রশিক্ষণ নিতেই গিয়েছিল বলে এনআইএ গোয়েন্দাদের অনুমান। মেটিয়াবুরুজ থেকে ধৃত এই দুই জঙ্গিকে বুধবার নগর দায়রা আদালতে তোলা হলে তাদের ২২ তারিখ পর্যন্ত পুলিশি হেফাজতের নির্দেশ দেয় আদালত।
মঙ্গলবার কলকাতা পুলিশের স্পেশাল টাস্কফোর্স ও এনআইএ মেটিয়াবুরুজ স্লটারহাউস রোড থেকে ওই দু’জনকে গ্রেফতার করে। যে এলাকা থেকে হাবিবুলদের গ্রেফতার করা হয়, ১৯৮২ সালে সেখানেই খুন হয়েছিলেন আইপিএস অফিসার তথা তত্কালীন ডিসি বন্দর বিনোদ মেটা ও তাঁর দেহরক্ষী। একটি জমি সংক্রান্ত বিবাদের জেরে গন্ডগোলের ঘটনায় দুষ্কৃতীদের ধরতে গিয়ে খুন হয়েছিলেন তাঁরা। তারপর থেকেই ওই এলাকাটি যথেষ্ট স্পর্শকাতর হিসাবেই পরিচিত। কিন্তু মঙ্গলবারের পুরো অভিযানটি নেতৃত্ব দেন এনআইএ’র এসপি বিক্রম খালাটে। এসটিএফ এবং এনআইএ’র প্রায় ১৫ জনকে নিয়ে গিয়ে গ্রেফতার করা হয় ওই দুই জঙ্গিকে। এইসব অভিযানে দক্ষ এসটিএফ অফিসারদেরই রাখা হয় দলে। সূত্রের খবর, কলকাতা পুলিশের কমিশনার হিসাবে যোগ দেওয়ার পর রাজীব কুমার জঙ্গি দমন শাখার কয়েকজন অফিসারকে নিয়ে একটি বিশেষ দল গঠন করেছেন। এঁরা খাগড়াগড়ের মতো কোনও ঘটনা ঘটলে অভিযানের নেতৃত্ব দেবেন। একইসঙ্গে অন্য তদন্তকারী সংস্থাকে সহযোগিতাও করবেন।
এদিন আদালতে এনআইএ দাবি করে, দু’জনের কাছ থেকে বেশ কিছু জেহাদি পুস্তিকা ও সিম কার্ড উদ্ধার হয়েছে। একইসঙ্গে আট লক্ষ টাকাও উদ্ধার হয়েছে বলে জানিয়েছে এনআইএ। তবে ওই টাকা কোথা থেকে এল তা খতিয়ে দেখা হচ্ছে। ফলে এখনই ওই টাকা বাজেয়াপ্ত করা হয়নি বলে এনআইএ সূত্রের দাবি। সূত্রের খবর, ওই দু’জন কমপক্ষে ৪০ জনকে জেএমবিতে নিয়োগ করেছিল। মুর্শিদাবাদের বেলডাঙার মতো মেটিয়াবুরুজেও বোরখার একটি কারখানা তৈরির পরিকল্পনা ছিল এনামুলদের। সেটাকে সামনে রেখেই গোপন জঙ্গি কার্যকলাপ চালানোর ছক ছিল তাদের। তদন্তকারীদের আশা, ধৃতদের জেরা করে খাগড়াগড় কাণ্ডের ফেরার চাঁইদের খোঁজ মিলতে পারে। এ রাজ্যে কোনও নাশকতার ছক ছিল কিনা, তাও জানার  চেষ্টা করছেন গোয়েন্দারা।